作者:辛棄疾
標題:沁園春
內容:我見君來，頓覺吾廬，溪山美哉。悵平生肝膽，都成楚越，只今膠膝，誰是陳雷。搔首踟躕，愛而不見，要得詩來渴望梅。還知否，快清風入手，日看千回。直須抖擻塵埃。人怪我柴門今始開。向松間乍可，從他喝道，庭中且莫，踏破蒼苔。豈有文章，謾勞車馬，待喚青芻白飯來。君非我，任功名意氣，莫恁徘徊。